HU Az Európai Unió Hivatalos Lapja L 84/39

A TANÁCS (KKBP) 2015/528 HATÁROZATA

(2015. március 27.)

az Európai Unió katonai vagy védelmi vonatkozású műveletei közös költségei finanszírozása igazgatási mechanizmusának (Athena) létrehozásáról és a 2011/871/KKBP határozat hatályon kívül helyezéséről

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 26. cikke (2) bekezdésére és 41. cikke (2) bekezdésére,

mivel:

(1) Az Európai Tanács az 1999. december 10–11-i helsinki ülésén különösen abban állapodott meg, hogy „az Unió által vezetett műveletek keretében történő önkéntes együttműködésükkor a tagállamoknak 2003-ra képesnek kell lenniük arra, hogy 60 napon belül 50 000–60 000 főnyi, a petersbergi feladatok teljes körű végrehajtására alkalmas haderőt telepítsenek és azt legalább egy éven keresztül fenntartsák”.

(2) A Tanács 2002. június 17-én jóváhagyta az Unió által vezetett katonai vagy védelmi vonatkozású válságkezelési műveletek finanszírozásának szabályait.

(3) A Tanács a 2003. május 14-i következtetéseiben megerősítette a gyorsreagálási képesség szükségességét, különösen a humanitárius és mentési feladatok terén.

(4) Az Európai Tanács a 2003. június 19–20-i theszaloníki ülésén üdvözölte a Tanács 2003. május 19-i következtetéseit, amelyek megerősítették különösen az Unió katonai gyorsreagálási képességének szükségességét.

(5) A Tanács a 2003. szeptember 22-i ülésén úgy határozott, hogy az Uniónak képesnek kell lennie a katonai műveletek közös költségei finanszírozásának rugalmas igazgatására, tekintet nélkül e műveletek terjedelmére, összetettségére vagy sürgősségére, különösen egy, az Unió bármely jövőbeli katonai művelete közös költségeinek finanszírozása tekintetében illetékes állandó finanszírozási mechanizmus legkésőbb 2004. március 1-jéig történő létrehozásával.

(6) A Tanács 2004. február 23-án elfogadta az Unió katonai vagy védelmi vonatkozású műveletei közös költségei finanszírozása igazgatási mechanizmusának létrehozásáról szóló 2004/197/KKBP határozatot (1). E határozatot több alkalommal módosították, illetve más jogi aktusok – legutóbb a 2011/871/KKBP tanácsi határozat (2) – léptek a helyébe.

(7) Az Unió képes a katonai gyorsreagálási műveleteknek az Európai Unió Katonai Bizottsága által meghatározott koncepcióval összhangban történő végrehajtására. Az Unió képes a harccsoportoknak az Európai Unió Katonai Bizottsága által meghatározott koncepcióval összhangban történő telepítésére.

(8) Az előfinanszírozási rendszer mindenekelőtt a gyorsreagálási műveletek finanszírozására szolgál.

(9) Az Unió katonai műveleteire érvényes parancsnoklási és ellenőrzési struktúrákra és eljárásokra vonatkozó, politikai és katonai stratégiai szintű, az Unió parancsnokságain keresztül megvalósított és a Politikai és Biztonsági Bizottság által jóváhagyott gyakorlatok hozzájárulnak az Unió általános műveleti készenlétének fokozásához.

(10) A Tanács eseti alapon határoz arról, hogy egy műveletnek vannak-e az Európai Unióról szóló szerződés (EUSZ) 41. cikke (2) bekezdésének értelmében vett katonai vagy védelmi vonatkozásai.

(11) Az EUSZ 41. cikke (2) bekezdésének második albekezdése szerint azon tagállamok, amelyek képviselői a 31. cikk (1) bekezdésének második albekezdése szerinti formális nyilatkozatot tettek a Tanácsban, nem kötelesek hozzájárulni az érintett katonai vagy védelmi vonatkozású műveletek finanszírozásához.

(12) Az EUSZ-hez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és intézkedéseinek kidolgozásában és végrehajtásában. Dánia nem vesz részt e határozatban, így a mechanizmus finanszírozásában sem.

(13) Rendelkezéseket kell elfogadni annak érdekében, hogy az Athena védelmet nyújtson az egyéneknek a személyes adataik feldolgozásával kapcsolatban.

(14) A 2011/871/KKBP határozat 43. cikke értelmében a Tanács elvégezte az említett határozat felülvizsgálatát, és megállapodott annak módosításairól.

(15) Az egyértelműség érdekében a 2011/871/KKBP határozatot hatályon kívül kell helyezni és új határozattal kell felváltani,

ELFOGADTA EZT A HATÁROZATOT:

1. cikk

Fogalommeghatározások

E határozat alkalmazásában:

a) „részt vevő tagállamok”: az Unió tagállamai, Dánia kivételével;

b) „hozzájáruló államok”: azon tagállamok, amelyek az EUSZ 41. cikke (2) bekezdésével összhangban hozzájárulnak az érintett katonai művelet finanszírozásához, illetve azon harmadik államok, amelyek az általuk az Unióval kötött megállapodások alapján hozzájárulnak e művelet közös költségeinek finanszírozásához;

c) „műveletek”: az Unió katonai vagy védelmi vonatkozású műveletei;

d) „katonai támogató fellépések”: az Unió olyan katonai vagy védelmi vonatkozású, ugyanakkor nem uniós parancsnokság felügyelete alá tartozó műveletei vagy azok részei, amelyekről a Tanács határoz valamely harmadik állam vagy harmadik szervezet támogatása céljából;

e) „nap”: eltérő rendelkezés hiányában naptári nap, nem pedig munkanap.

1. FEJEZET

MECHANIZMUS

2. cikk

A mechanizmus létrehozása

(1) Létrejön egy, a műveletek közös költségei finanszírozásának igazgatására irányuló mechanizmus.

(2) A mechanizmus elnevezése Athena.

(3) Az Athena a részt vevő tagállamok, illetve – egyedi műveletek esetén – a hozzájáruló államok nevében jár el.

3. cikk

Jogképesség

Az Athena rendelkezik az Unió katonai vagy védelmi vonatkozású műveletei finanszírozásának igazgatása céljából szükséges jogképességgel; így például bankszámlát tarthat fenn, vagyontárgyakat szerezhet meg, tarthat birtokában vagy idegeníthet el, szerződéseket vagy igazgatási megállapodásokat köthet, illetve bírósági eljárásban félként vehet részt. Az Athena nyereségszerzési cél nélkül működik.

4. cikk

Harmadik felekkel történő koordináció

Az Athena – a feladatai ellátásához szükséges mértékben, valamint az Unió céljaival és politikáival összhangban – koordinálja tevékenységét a tagállamokkal, az uniós intézményekkel és szervekkel, valamint a nemzetközi szervezetekkel.

2. FEJEZET

SZERVEZETI FELÉPÍTÉS

5. cikk

Igazgatási szervek és személyzet

(1) Az Athena igazgatását – a különbizottság felügyelete alatt – az alábbi személyek végzik:

a) az ügyvezető;

b) az egyes műveletek parancsnoka az általa vezetett műveletek tekintetében (a továbbiakban: a műveleti parancsnok);

c) a számvitelért felelős tisztviselő.

(2) Az Athena a lehető legnagyobb mértékben felhasználja az Unió már meglévő igazgatási struktúráit. Az Athena az uniós intézmények által szükség esetén rendelkezésére bocsátott, illetve a tagállamok által kirendelt személyzetet veszi igénybe.

(3) A Tanács főtitkára – adott esetben valamely részt vevő tagállam javaslatára – biztosítja az ügyvezető és a számvitelért felelős tisztviselő számára a feladataik ellátásához szükséges személyzetet.

(4) Az Athena szerveit és személyzetét a műveleti szükségletek alapján kell igénybe venni.

6. cikk

A különbizottság

(1) A részt vevő tagállamok mindegyikének egy-egy képviselőjéből álló különbizottság jön létre.

A különbizottság üléseire az Európai Külügyi Szolgálat (EKSZ) és a Bizottság képviselőit is meghívják, akik az üléseken szavazati jog nélkül vesznek részt.

(2) Az Athena igazgatása a különbizottság felügyelete alá tartozik.

(3) Amikor a különbizottság egy meghatározott művelet közös költségeinek finanszírozásáról tanácskozik:

a) a különbizottság a hozzájáruló tagállamok mindegyikének egy-egy képviselőjéből áll;

b) a hozzájáruló harmadik államok képviselői részt vesznek a különbizottság tanácskozásain. A hozzájáruló harmadik államok képviselői nem vesznek részt a különbizottság szavazásain, és nincsenek is jelen azokon;

c) a műveleti parancsnok vagy képviselője részt vesz a különbizottság tanácskozásain, azonban nem vesz részt a szavazásokon.

(4) A különbizottság üléseit a Tanács elnöksége hívja össze és vezeti. A különbizottság számára a titkárságot az ügyvezető biztosítja. Ő készíti el a bizottsági tanácskozások eredményéről szóló jegyzőkönyvet. Az ügyvezető a szavazásokon nem vesz részt.

(5) A számvitelért felelős tisztviselő szükség szerint részt vesz a különbizottság tanácskozásain, azonban nem vesz részt a szavazásokon.

(6) Bármely részt vevő tagállam, az ügyvezető, illetve a műveleti parancsnok kérésére az elnökség legfeljebb tizenöt napon belül összehívja a különbizottságot.

(7) Az ügyvezető megfelelő módon tájékoztatja a különbizottságot az Athenát érintő bármely követelésről vagy jogvitáról.

(8) A különbizottság a tagjai egyhangú szavazatával hozza meg határozatait, figyelembe véve az (1) és a (3) bekezdésben meghatározott összetételét. A különbizottság határozatai kötelező erejűek.

(9) A különbizottság az irányadó referenciaösszegek figyelembevételével jóváhagyja a költségvetéseket, és általában az e határozatban előírt hatásköröket gyakorolja.

(10) A különbizottság részére az ügyvezető, a műveleti parancsnok, valamint a számvitelért felelős tisztviselő e határozattal összhangban tájékoztatást nyújt.

(11) A különbizottság által e határozat alapján jóváhagyott jogi aktusok szövegét a jóváhagyás időpontjában a különbizottság elnöke és az ügyvezető írja alá.

7. cikk

Az ügyvezető

(1) Az ügyvezetőt és legalább egy ügyvezető-helyettest – a különbizottságnak nyújtott tájékoztatást követően – a Tanács főtitkára nevezi ki hároméves időtartamra.

(2) Az ügyvezető az Athena nevében végzi feladatait.

(3) Az ügyvezető

a) elkészíti és benyújtja a különbizottság számára a költségvetés-tervezeteket. A költségvetés-tervezetek valamely művelet kiadásait érintő részét a műveleti parancsnok javaslata alapján kell elkészíteni;

b) elfogadja a különbizottság által jóváhagyott költségvetéseket;

c) engedélyezésre jogosult tisztviselőként jár el a „bevételek”, a „műveletek előkészületekor vagy azokkal kapcsolatban felmerülő közös költségek”, valamint a művelet aktív szakaszán kívül felmerülő „közös működési költségek” tekintetében;

d) a bevételek tekintetében végrehajtja a harmadik felekkel kötött, az Unió katonai műveletei közös költségeinek finanszírozására vonatkozó pénzügyi megállapodásokat;

e) egy vagy több bankszámlát nyit az Athena nevében.

(4) Az ügyvezető biztosítja az e határozatban megállapított szabályok betartását, valamint a különbizottság határozatainak végrehajtását.

(5) Az ügyvezető jogosult arra, hogy megtegye az Athena útján finanszírozott kiadások végrehajtásához általa célszerűnek tartott intézkedéseket. Az ügyvezető ezekről az intézkedésekről tájékoztatja a különbizottságot.

(6) Az Unió katonai műveleteire vonatkozó, pénzügyi kérdéseket érintő munkát az ügyvezető koordinálja. A nemzeti hatóságok és – adott esetben – a nemzetközi szervezetek vonatkozásában az ügyvezető összekötőként jár el e kérdések tekintetében.

(7) Az ügyvezető elszámolási kötelezettséggel tartozik a különbizottságnak.

8. cikk

A műveleti parancsnok

(1) A műveleti parancsnok az általa vezetett művelet közös költségeinek finanszírozására vonatkozó feladatait az Athena nevében végzi.

(2) Az általa vezetett művelet tekintetében a műveleti parancsnok

a) megküldi az ügyvezetőnek a költségvetés-tervezetek „kiadások – közös működési költségek” részére vonatkozó javaslatait;

b) engedélyezésre jogosult tisztviselőként végrehajtja a közös működési költségekre és a 28. cikk szerinti kiadásokra vonatkozó előirányzatokat; felügyeletet gyakorol az ezen előirányzatok végrehajtásában részt vevő valamennyi személy felett, beleértve az előfinanszírozást is; az Athena nevében szerződéseket ítélhet oda, illetve szerződéseket köthet; az általa vezetett műveletekre vonatkozó bankszámlát nyit az Athena nevében;

c) engedélyezésre jogosult tisztviselőként végrehajtja a 30. cikk szerinti kiadásokra vonatkozó előirányzatokat; a harmadik felekkel megkötött ad hoc igazgatási megállapodások vonatkozó rendelkezései alapján felügyeletet gyakorol az ezen előirányzatok végrehajtásában részt vevő valamennyi személy felett; a harmadik fél nevében szerződéseket ítélhet oda, illetve szerződéseket köthet; minden egyes harmadik féltől származó hozzájárulás számára bankszámlát nyit.

(3) A műveleti parancsnok jogosult arra, hogy az általa vezetett művelet tekintetében megtegye az Athena útján finanszírozott kiadások végrehajtásához általa célszerűnek tartott intézkedéseket. A műveleti parancsnok ezekről az intézkedésekről tájékoztatja az ügyvezetőt és a különbizottságot.

(4) A műveleti parancsnok a különbizottság által az ügyvezető javaslatát követően jóváhagyott, kellően indokolt esetek kivételével minden esetben az Athena által biztosított számviteli és eszközgazdálkodási rendszert köteles használni. Az ügyvezető előzetesen tájékoztatja a különbizottságot, amennyiben úgy ítéli meg, hogy fennáll ilyen eset.

9. cikk

A számvitelért felelős tisztviselő

(1) A számvitelért felelős tisztviselőt és legalább egy számvitelért felelős tisztviselő-helyettest a Tanács főtitkára nevezi ki hároméves időtartamra.

(2) A számvitelért felelős tisztviselő az Athena nevében végzi feladatait.

(3) A számvitelért felelős tisztviselő felel:

a) a kifizetések megfelelő végrehajtásáért, a bevételek beszedéséért és a megállapított követelések behajtásáért;

b) az Athena éves elszámolásainak, valamint – az egyes műveletek befejezését követően – a művelet elszámolásainak elkészítéséért;

c) az ügyvezető támogatásáért, amikor az az egyes műveletekre vonatkozó éves beszámolókat, illetve elszámolásokat benyújtja a különbizottság részére jóváhagyás céljából;

d) a könyvvezetés végzéséért az Athena számára;

e) a számviteli szabályok és módszerek, valamint a számlatükör megállapításáért;

f) a bevételekre vonatkozó számviteli rendszerek megállapításáért és validálásáért, valamint – adott esetben – az engedélyezésre jogosult tisztviselő által megállapított, a számviteli információk szolgáltatására, illetve igazolására szolgáló rendszerek validálásáért;

g) az igazoló dokumentumok megőrzéséért;

h) a pénztárkezelésért az ügyvezetővel közösen.

(4) Az ügyvezető és a műveleti parancsnok ellátja a számvitelért felelős tisztviselőt az Athena vagyonát, valamint a költségvetésnek az Athena igazgatásával történő végrehajtását valósághűen tükröző elszámolások elkészítéséhez szükséges valamennyi információval. Az ügyvezető és a műveleti parancsnok biztosítja ezen információk megbízhatóságát.

(5) A számvitelért felelős tisztviselő elszámolási kötelezettséggel tartozik a különbizottságnak.

10. cikk

Az ügyvezetőre, a számvitelért felelős tisztviselőre, valamint az Athena személyzetére alkalmazandó általános rendelkezések

(1) Az ügyvezető és az ügyvezető-helyettes hivatala összeférhetetlen a számvitelért felelős tisztviselő és a számvitelért felelős tisztviselő-helyettes hivatalával.

(2) Az ügyvezető-helyettesek mindegyike az ügyvezető felügyelete alatt jár el. A számvitelért felelős tisztviselő-helyettesek mindegyike a számvitelért felelős tisztviselő felügyelete alatt jár el.

(3) Az ügyvezető helyét távollétében valamely ügyvezető-helyettes veszi át. A számvitelért felelős tisztviselő helyét távollétében valamely számvitelért felelős tisztviselő-helyettes veszi át.

(4) Az Unió tisztviselői és egyéb alkalmazottai a feladataiknak az Athena nevében történő ellátása során továbbra is a rájuk alkalmazandó előírások és szabályozás hatálya alatt maradnak.

(5) A tagállamok által az Athena rendelkezésére bocsátott személyzetre a kirendelt nemzeti szakértőkre vonatkozó szabályokról szóló tanácsi határozatban megállapított szabályok, valamint a nemzeti hatóságok és valamely uniós intézmény, illetve az Athena között létrejött megállapodás rendelkezései vonatkoznak.

(6) Kinevezését megelőzően az Athena személyzetének meg kell kapnia a Tanács minősített adataihoz való hozzáférést biztosító, legalább „SECRET UE/EU SECRET” szintű tanúsítványt, vagy rendelkeznie kell valamely tagállam ezzel egyenértékű tanúsítványával.

(7) Az ügyvezető tárgyalásokat folytathat, illetve megállapodásokat köthet a tagállamokkal vagy az uniós intézményekkel azon személyzet előzetesen történő kijelölése céljából, amely szükség esetén azonnal az Athena rendelkezésére bocsátható.

3. FEJEZET

IGAZGATÁSI MEGÁLLAPODÁSOK ÉS KERETSZERZŐDÉSEK

11. cikk

Igazgatási megállapodások és keretszerződések

(1) A tagállamokkal, az Unió intézményeivel és szerveivel, harmadik országgal vagy nemzetközi szervezettel tárgyalások folytathatók olyan igazgatási megállapodásokról, amelyek célja a lehető leginkább költséghatékony feltételekkel történő műveleti beszerzéseknek és/vagy a kölcsönös segítségnyújtás pénzügyi vonatkozásainak a megkönnyítése.

(2) Az ilyen megállapodásokat:

a) be kell nyújtani a különbizottságnak konzultációra, amennyiben a tagállamokkal, az Unió intézményeivel vagy szerveivel kötik meg őket;

b) be kell nyújtani a különbizottságnak jóváhagyásra, amennyiben harmadik országokkal vagy nemzetközi szervezetekkel kötik meg őket.

(3) Az ilyen megállapodásokat az Athena képviseletében az ügyvezető vagy adott esetben az érintett műveleti parancsnok, illetve az (1) bekezdésben említett másik fél illetékes igazgatási hatósága írja alá.

(4) A beszerzések lehető leginkább költséghatékony feltételek mellett történő végrehajtása érdekében keretszerződéseket lehet kötni. Az ilyen szerződéseket az ügyvezető általi aláírásukat megelőzően jóváhagyásra be kell nyújtani a különbizottságnak, és a tagállamok és a műveleti parancsnokok számára is elérhetővé kell tenni, amennyiben fel kívánják használni azokat. Ez a rendelkezés nem teszi kötelezővé egyetlen tagállam számára sem, hogy keretszerződés alapján szerezzen be termékeket vagy vegyen igénybe szolgáltatásokat.

12. cikk

A harmadik országok hozzájárulásainak fizetési módozatairól szóló állandó és ad hoc igazgatási megállapodások

(1) Az Unió és a Tanács által az uniós műveletekhez potenciálisan hozzájáruló országként, illetve meghatározott uniós művelethez hozzájáruló országként megjelölt harmadik államok közötti megállapodások keretében az ügyvezető tárgyalásokat folytat e harmadik államokkal állandó vagy ad hoc igazgatási megállapodások megkötése céljából. E megállapodások az Athena és az érintett harmadik állam illetékes igazgatási szervei közötti levélváltás formájában történnek, és megállapítják a hozzájárulások gyors teljesítésének megkönnyítéséhez szükséges részletes szabályokat.

(2) Az (1) bekezdésben említett megállapodások megkötéséig az ügyvezető megteheti a hozzájáruló harmadik állam fizetésének megkönnyítéséhez szükséges intézkedéseket.

(3) Az ügyvezető – az Athena nevében történő aláírásukat megelőzően – előzetesen értesíti a különbizottságot az (1) bekezdésben említett tervezett megállapodásokról.

(4) Amikor az Unió katonai műveletet indít, az ügyvezető – a hozzájárulásoknak a Tanács által meghatározott összegére vonatkozóan – végrehajtja az említett művelethez hozzájáruló harmadik államokkal megkötött megállapodásokat.

4. FEJEZET

BANKSZÁMLÁK

13. cikk

Számlanyitás és cél

(1) A bankszámlákat euróban, folyószámlaként vagy rövid futamidejű betéti számlaként, olyan első osztályú pénzügyi intézményben kell megnyitni, amelynek székhelye valamely tagállamban található. Kellően indokolt esetben az ügyvezető jóváhagyásával olyan pénzügyi intézménynél is nyitható számla, amelynek székhelye a tagállamokon kívül található.

(2) Kellően indokolt esetben eurótól eltérő valutában is lehet számlát nyitni.

(3) A hozzájáruló államok hozzájárulásait e számlákra kell befizetni. Ezeket a katonai műveletek közös költségeivel összefüggő kiadások végrehajtásához szükséges előlegeknek a műveleti parancsnok rendelkezésére bocsátására kell felhasználni.

(4) A 28. és 30. cikk szerinti hozzájárulások mindegyikét külön bankszámlára kell befizetni. Ezeket olyan kiadások végrehajtására kell felhasználni, amelyek kezelésére az Athena megbízatást kapott a vonatkozó cikkekben foglaltak szerint.

14. cikk

A pénzeszközök kezelése

(1) Az Athena számlájáról történő bármely kifizetés esetén szükséges egyrészről az ügyvezető vagy egy ügyvezető-helyettes, másrészről pedig a számvitelért felelős tisztviselő vagy egy számvitelért felelős tisztviselő-helyettes együttes aláírása.

(2) A bankszámlákon nem engedélyezhető a fedezet túllépése.

5. FEJEZET

KÖZÖS KÖLTSÉGEK

15. cikk

A közös költségek és a jogosultsági időszakok meghatározása

(1) Az I. mellékletben felsorolt közös költségek – keletkezésük időpontjától függetlenül – az Athenát terhelik. Amennyiben a közös költségek a költségvetés azon műveletre vonatkozó jogcímcsoportjában szerepelnek, amelyhez a leginkább kapcsolódnak, úgy azokat az adott művelet működési költségeinek kell tekinteni. Egyéb esetben a közös költségeket a műveletek előkészítésekor vagy azokkal kapcsolatban felmerülő közös költségeknek kell tekinteni.

(2) Az Athena viseli továbbá a II. mellékletben felsorolt közös működési költségeket a művelet válságkezelési koncepciójának jóváhagyásától a műveleti parancsnok kinevezéséig tartó időszakban. A különbizottság különleges körülmények esetén – a PBB-vel való konzultációt követően – módosíthatja azt az időszakot, amelyben az Athena viseli ezeket a költségeket.

(3) A művelet aktív szakasza során, amely időszak a műveleti parancsnok kinevezésének napjától addig a napig tart, amelyen a műveleti parancsnokság befejezi tevékenységét, az Athena viseli – közös működési költségekként – a következő költségeket:

a) a III. melléklet A. részében felsorolt közös költségek;

b) a III. melléklet B. részében felsorolt közös költségek, amennyiben a Tanács így határoz;

c) a III. melléklet C. részében felsorolt közös költségek, amennyiben a műveleti parancsnok ezt kérelmezi és a különbizottság jóváhagyja.

(4) A katonai támogató fellépések Tanács által megállapított aktív szakasza során az Athena közös működési költségekként viseli a Tanács által eseti alapon meghatározott közös költségeket a III. melléklet alapján.

(5) Valamely művelet közös működési költségei emellett magukban foglalják az adott művelet befejezéséhez szükséges, a IV. mellékletben felsorolt kiadásokat is.

Egy művelet akkor tekinthető befejezettnek, amikor a művelet keretében közösen finanszírozott felszerelés és infrastruktúra végső rendeltetése megállapításra került, valamint a műveletre vonatkozó elszámolásokat jóváhagyták.

(6) Nem jöhetnek közös költségként számításba az azon költségek fedezésére szolgáló kiadások, amelyeket a művelet végrehajtásától függetlenül egy vagy több hozzájáruló állam, valamely uniós intézmény, illetve valamely nemzetközi szervezet mindenféleképpen viselt volna.

(7) A különbizottság eseti alapon dönthet úgy, hogy a különleges körülményekre tekintettel a III. melléklet B. részében felsorolt költségeken kívüli bizonyos többletköltségeket az aktív szakaszában lévő adott művelet közös költségeinek kell tekinteni.

(8) Amennyiben a különbizottságban nem hozható egyhangú döntés, a különbizottság az elnökség kezdeményezésére úgy határozhat, hogy a kérdést a Tanács elé terjeszti.

16. cikk

Gyakorlatok

(1) Az Unió gyakorlatainak közös költségeit az Athenán keresztül kell finanszírozni, olyan szabályok és eljárások szerint, amelyek megfelelnek az azon műveletekre alkalmazandó szabályoknak és eljárásoknak, amelyekhez a részt vevő tagállamok mindegyike hozzájárul.

(2) E, gyakorlatokra vonatkozó közös költségek először is magukban foglalják a telepíthető, illetve helyhez kötött parancsnokságok többletköltségeit, másodszor pedig a NATO valamely művelet vonatkozásában rendelkezésre bocsátott közös eszközeinek és kapacitásainak az Unió általi igénybevételéből származó többletköltségeket.

(3) A gyakorlatokra vonatkozó közös költségek nem tartalmazzák a következőkkel összefüggő költségeket:

a) állóeszközök beszerzése, beleértve az épületekre, infrastruktúrákra és felszerelésekre vonatkozó költségeket is;

b) a gyakorlatok tervezési és előkészületi szakasza, kivéve, ha azt a különbizottság jóváhagyta;

c) a bevetési erők szállítása, laktanyái és szállása.

17. cikk

Referenciaösszeg

Minden olyan tanácsi határozat, amellyel a Tanács uniós katonai művelet létrehozásáról vagy meghosszabbításáról határoz, tartalmazza az adott művelet közös költségeinek referenciaösszegét. Az ügyvezető – különösen az Európai Unió Katonai Törzse, illetve a műveleti parancsnok (amennyiben van ilyen) támogatásával – kiszámítja a tervezett időszakra a művelet közös költségeinek fedezéséhez szükségesnek ítélt összeget. Az ügyvezető erre az összegre – az elnökségen keresztül – a Tanács határozattervezet megvizsgálásáért felelős szervének tesz javaslatot. A különbizottság tagjai meghívást kapnak e szerv referenciaösszeggel kapcsolatos tanácskozásaira.

6. FEJEZET

KÖLTSÉGVETÉS

18. cikk

Költségvetési alapelvek

(1) Az – euróban elkészített – költségvetés az a jogi aktus, amely minden pénzügyi évre teljes körűen megállapítja és engedélyezi az Athena által kezelt, közös költségekhez kapcsolódó bevételeket és kiadásokat.

(2) Valamennyi kiadást egy meghatározott művelethez kell rendelni, kivéve – adott esetben –, ha azok az I. mellékletben felsorolt költségekhez kapcsolódnak.

(3) A költségvetésben szereplő előirányzatokat az ugyanazon év január 1-jén kezdődő és december 31-én befejeződő pénzügyi évre kell engedélyezni.

(4) A költségvetés bevételeinek és kiadásainak egyensúlyban kell lenniük.

(5) A közös költségekhez kapcsolódó valamennyi bevételt és kiadást valamely költségvetési tételbe való elkönyvelése útján és az abban szereplő előirányzatok erejéig lehet végrehajtani, a 34. cikk (5) bekezdésében foglaltak kivételével.

19. cikk

Az éves költségvetés

(1) Az ügyvezető – az egyes műveletekért felelős műveleti parancsnokok támogatásával – minden évben elkészíti a következő pénzügyi évre vonatkozó költségvetés-tervezetet.

(2) A tervezet a következőket tartalmazza:

a) a műveletek előkészítésekor vagy azokkal kapcsolatban felmerülő közös költségek fedezéséhez szükségesnek tartott előirányzatok;

b) a folyamatban lévő vagy tervezett műveletek közös működési költségeinek fedezéséhez, illetve adott esetben valamely állam vagy harmadik fél által előfinanszírozott közös költségek megtérítéséhez szükségesnek tartott előirányzatok;

c) a 26. cikkben említett ideiglenes előirányzatok;

d) a kiadás fedezéséhez szükséges bevétel előrejelzése.

(3) A kötelezettségvállalási és kifizetési előirányzatokat a kiadás típusa vagy célja alapján címekre és alcímekre kell bontani, amelyek szükség szerint tovább bonthatók jogcímcsoportokra. A költségvetés-tervezet alcímenként vagy jogcímcsoportonként részletes magyarázatot tartalmaz. Minden egyes művelethez egy külön cím tartozik. E címek egyike a költségvetés általános része elnevezést viseli, és tartalmazza a műveletek előkészítésekor vagy azokkal kapcsolatban felmerülő közös költségeket.

(4) Minden cím tartalmazhat egy „ideiglenes előirányzatok” elnevezésű alcímet. Ezeket az előirányzatokat a szükséges előirányzatok összegével vagy a létező előirányzatok végrehajtási területével kapcsolatban felmerülő komoly bizonytalanság esetén kell bevezetni.

(5) A bevételek a következőkből állnak:

a) a részt vevő és a hozzájáruló tagállamok, valamint – adott esetben – a hozzájáruló harmadik államok által fizetendő hozzájárulások;

b) egyéb bevételek, amelyek – címek szerint felosztva – tartalmazzák a kamatbevételeket, az eladásokból befolyt bevételeket, valamint – annak a különbizottság általi meghatározását követően – az előző pénzügyi év egyenlegét.

(6) Az ügyvezető legkésőbb október 31-ig a különbizottság elé terjeszti a költségvetés-tervezetet. A különbizottság december 31-e előtt jóváhagyja a költségvetés-tervezetet. Az ügyvezető elfogadja a jóváhagyott költségvetést és értesíti arról a részt vevő tagállamokat, valamint a hozzájáruló harmadik államokat.

20. cikk

A költségvetések módosítása

(1) Elkerülhetetlen, kivételes vagy előre nem látható körülmények esetén – ideértve azt is, amikor egy művelet megindítására a pénzügyi év folyamán kerül sor –, az ügyvezető költségvetésmódosítás-tervezetet terjeszt elő. A költségvetésmódosítás-tervezetet az éves költségvetésre vonatkozó eljárással összhangban kell elkészíteni, előterjeszteni, jóváhagyni és elfogadni, továbbá az értesítés is az említett eljárással összhangban történik. A különbizottság a költségvetésmódosítás-tervezetről annak sürgősségét figyelembe véve tanácskozik.

(2) Amennyiben a költségvetésmódosítás-tervezet egy új művelet indítása vagy egy már folyamatban lévő művelet költségvetésének változása miatt válik szükségessé, az ügyvezető tájékoztatja a különbizottságot az adott művelet teljes várható költségéről. Amennyiben ezek a költségek jelentősen túllépik a vonatkozó referenciaösszeget, a különbizottság kérheti a Tanácstól a költségvetésmódosítás-tervezet jóváhagyását.

(3) Az új művelet indítása miatt szükségessé vált költségvetésmódosítás-tervezetet a referenciaösszeg jóváhagyását követő négy hónapon belül be kell nyújtani a különbizottság számára, kivéve, ha a különbizottság ennél hosszabb határidőt állapít meg.

21. cikk

Átcsoportosítások

(1) Az ügyvezető – adott esetben a műveleti parancsnok javaslatára – átcsoportosíthatja az előirányzatokat. Az ügyvezető – amennyiben ezt a helyzet sürgőssége megengedi – legalább egy héttel előre tájékoztatja szándékáról a különbizottságot. A különbizottság előzetes jóváhagyása szükséges azonban, amennyiben:

a) a tervezett átcsoportosítás módosítja a valamely műveletre előírt előirányzatok együttes összegét; vagy

b) a pénzügyi év folyamán az alcímek között tervezett átcsoportosítások meghaladják az azon alcímben szereplő előirányzatok 10 %-át, amelyből az előirányzatokat kivették, amint azok a pénzügyi évre elfogadott költségvetésben az átcsoportosításra vonatkozó javaslat megtételének időpontjában szerepelnek.

(2) Amennyiben ezt a művelet megfelelő végrehajtása érdekében szükségesnek tartja, a műveleti parancsnok a művelet megindítását követő három hónapon belül a költségvetés „közös működési költségek” részében átcsoportosíthatja a művelet számára engedélyezett előirányzatokat a jogcímcsoportok és az alcímek között. Erről a műveleti parancsnok tájékoztatja az ügyvezetőt és a különbizottságot.

22. cikk

Előirányzatok átvitele

(1) Ha a (2) bekezdés eltérően nem rendelkezik, a műveletek előkészítésekor vagy azokkal kapcsolatban felmerülő közös költségek fedezésére szolgáló, le nem kötött előirányzatokat a pénzügyi év végén elvben törölni kell.

(2) Az Athena által kezelt anyagok és felszerelés tárolási költségeinek fedezésére szolgáló előirányzatok egy alkalommal átvihetőek a következő pénzügyi évre, amennyiben a folyó pénzügyi év december 31-e előtt sor került ilyen jellegű kötelezettségvállalásra. A közös működési költségek fedezésére szolgáló előirányzatok akkor vihetők át, amennyiben azok egy teljesen még be nem fejezett művelethez szükségesek.

(3) Az ügyvezető a nem lekötött előirányzatoknak az előző pénzügyi évből történő átvitelére vonatkozó javaslatokat február 15-ig terjeszti a különbizottság elé. E javaslatokat jóváhagyottnak kell tekinteni, kivéve, ha a különbizottság március 15-ig ettől eltérően határoz.

(4) Az előző pénzügyi év lekötött előirányzatait át kell vinni és erről az ügyvezetőnek február 15-ig tájékoztatnia kell a különbizottságot.

23. cikk

Előzetes végrehajtás

Az éves költségvetés jóváhagyását követően az előirányzatok olyan mértékig használhatók fel kötelezettségvállalások és kifizetések fedezésére, amilyen mértékben ez műveleti szempontból szükséges.

7. FEJEZET

HOZZÁJÁRULÁSOK ÉS VISSZATÉRÍTÉSEK

24. cikk

A hozzájárulások meghatározása

(1) A műveletek előkészítésekor vagy azokkal kapcsolatban felmerülő, az egyéb bevételekből nem fedezett közös költségek fedezésére szolgáló kifizetési előirányzatokat a részt vevő tagállamok hozzájárulásaiból kell finanszírozni.

(2) A műveletek közös működési költségeinek fedezésére szolgáló kifizetési előirányzatokat a hozzájáruló államok hozzájárulásaiból kell fedezni.

(3) A valamely művelethez hozzájáruló tagállamok által fizetendő hozzájárulások megegyeznek a költségvetésbe beépített, az említett művelet közös működési költségeinek fedezésére szolgáló kifizetési előirányzatok összegével, levonva ebből az ugyanezen művelethez a 12. cikk szerinti hozzájáruló harmadik államok által fizetendő hozzájárulások összegét.

(4) A hozzájárulás fizetésére kötelezett tagállamok között a hozzájárulás megoszlását az EUSZ 41. cikkének (2) bekezdése szerinti bruttónemzetitermék-kulcs alapján és a 2014/335/EU, Euratom tanácsi határozattal (3) vagy az ennek helyébe lépő bármely egyéb tanácsi határozattal összhangban kell meghatározni.

(5) A hozzájárulások számításához szükséges adatoknak meg kell egyezniük az Unió legutóbb elfogadott általános költségvetéséhez mellékelt „Az általános költségvetés finanszírozásának összefoglalása a saját források típusa és tagállam szerinti bontásban” táblázat „GNI-alapú saját forrás” elnevezésű oszlopában szereplő adatokkal. A hozzájárulás fizetésére kötelezett egyes tagállamok hozzájárulása arányosan megfelel az érintett tagállam bruttó nemzeti jövedelme (GNI) részarányának a hozzájárulás fizetésére kötelezett tagállamok összesített GNI-jében.

25. cikk

A hozzájárulások befizetésének ütemezése

(1) Amennyiben a Tanács az Unió valamely katonai művelete tekintetében referenciaösszeget állapított meg, a hozzájáruló tagállamok az említett referenciaösszeg 30 %-ának megfelelő hozzájárulást fizetnek, kivéve, ha a Tanács más százalékról határoz. Az ügyvezető az adott művelet működési igényei szerint legfeljebb a megállapodásnak megfelelő mértékű hozzájárulások befizetésére hívhat fel.

(2) A különbizottság az ügyvezető javaslata alapján még a műveletre vonatkozó költségvetés-módosítás elfogadását megelőzően kiegészítő hozzájárulások befizetésére vonatkozó felhívásról dönthet. A különbizottság úgy határozhat, hogy a kérdést a Tanács illetékes előkészítő szervei elé terjeszti.

(3) Ha egy adott művelet vonatkozásában költségvetés-módosítást fogadtak el, a tagállamok a 24. cikk alapján az adott művelet vonatkozásában esedékes hozzájárulásaik egyenlegét fizetik be. Ha azonban a művelet tervezett időtartama egy adott pénzügyi éven belül meghaladja a hat hónapot, a hozzájárulások egyenlegét két részletben kell befizetni. Ilyen esetben az első részletet a művelet megkezdésétől számított 60 napon belül kell befizetni, a második részletet pedig a különbizottság által – az ügyvezető javaslata alapján, a műveleti igények figyelembevételével – megállapítandó határidőn belül. A különbizottság eltérhet e bekezdés rendelkezéseitől.

(4) Az ügyvezető az alábbi esetekben levélben megküldi a megfelelő, a hozzájárulás befizetésére vonatkozó felhívásokat azon nemzeti hatóságoknak, amelyek elérhetőségéről az ügyvezetőt előzőleg tájékoztatták:

a) a különbizottság valamely pénzügyi évre vonatkozóan a 19. cikkel összhangban elfogadta a költségvetés-tervezetet. A hozzájárulás befizetésére vonatkozó első felhívás nyolc hónapra fedezi a műveleti igényeket. A hozzájárulás befizetésére vonatkozó második felhívás a hozzájárulások fennmaradó egyenlegét fedezi, figyelembe véve az előző év költségvetési egyenlegét, amennyiben az ellenőri vélemény kézhezvételét követően a különbizottság úgy határozott, hogy ezt az egyenleget beépíti a jelenlegi költségvetésbe;

b) a 25. cikk (1) bekezdésével összhangban referenciaösszeget fogadtak el; vagy

c) a 20. cikkel összhangban költségvetés-módosítást hagytak jóvá.

(5) E határozat egyéb rendelkezéseinek sérelme nélkül, a hozzájárulásokat a vonatkozó fizetési felhívás megküldését követő 30 napon belül be kell fizetni, kivéve az új pénzügyi év költségvetéséből való hozzájárulás befizetésére vonatkozó első felhívást, amelynek esetében az adott hozzájárulást a vonatkozó fizetési felhívást követő 40 napon belül kell befizetni.

(6) Miután az összesített költségvetés-tervezetet benyújtották a különbizottságnak, az ügyvezető a folyó pénzügyi év vége előtt – a következő pénzügyi év költségvetéséből való hozzájárulás befizetésére vonatkozó fizetési felhívás előzetes teljesítése céljából – előre hozott fizetési felhívást bocsáthat ki azon tagállamok részére, amelyek pénzügyi és költségvetési eljárásai nem teszik lehetővé a hozzájárulásaik megállapított határidőn belül történő befizetését.

(7) A hozzájáruló államok mindegyike maga állja a saját hozzájárulásai befizetésével összefüggő banki költségeket.

(8) Az ügyvezető visszaigazolja a hozzájárulások beérkezését.

26. cikk

Előfinanszírozás

(1) Valamely uniós katonai gyorsreagálási művelet indítása esetén a hozzájáruló tagállamok a referenciaösszegnek megfelelő összegben kötelesek hozzájárulást fizetni. A 25. cikk (3) bekezdésének sérelme nélkül a befizetéseket az alább meghatározottak szerint kell teljesíteni.

(2) Uniós katonai gyorsreagálási műveletek előfinanszírozása esetén a részt vevő tagállamok:

a) előre befizetik hozzájárulásaikat az Athena számára; vagy

b) ha a Tanács olyan uniós katonai gyorsreagálási művelet végrehajtásáról dönt, amelynek finanszírozásához a részt vevő tagállamok hozzájárulnak, az e művelet közös költségeihez való hozzájárulásaikat a fizetési felhívás megküldését követő öt napon belül, a referenciaösszegnek megfelelő összegben fizetik be, kivéve, ha a Tanács ettől eltérően határoz.

(3) A (2) bekezdésben említett célnak megfelelően a hozzájárulást előre befizető tagállamok egy-egy képviselőjéből álló különbizottság előzetes előirányzatokat képez a költségvetés egy külön címében. Ezeket az előzetes előirányzatokat a hozzájárulást előre befizető tagállamoknak – a hozzájárulás befizetésére vonatkozó felhívás megküldését követő 90 napon belül fizetendő – hozzájárulásaiból fedezik.

(4) A (3) bekezdésben említett, egy művelethez felhasznált előzetes előirányzatokat a fizetési felhívás megküldését követő 90 napon belül újra fel kell tölteni.

(5) Az (1) bekezdés sérelme nélkül különleges körülmények között a hozzájárulását előre befizető bármely tagállam felhatalmazhatja az ügyvezetőt, hogy az általa előre befizetett hozzájárulást felhasználja egy olyan, nem gyorsreagálási művelethez való hozzájárulásának fedezésére, amelyben részt vesz. Az előre befizetett hozzájárulást az adott tagállamnak a fizetési felhívás megküldését követő 90 napon belül újra fel kell töltenie.

(6) Amennyiben egy nem gyorsreagálási művelethez – az ahhoz nyújtandó hozzájárulások megérkezése előtt – pénzeszközökre van szükség:

a) az adott művelet finanszírozásához hozzájáruló tagállamok által előre befizetett hozzájárulások – az adott tagállamok jóváhagyását követően – összegük 75 %-áig felhasználhatók az adott művelethez szükséges hozzájárulások fedezésére. Az előre befizetett hozzájárulásokat az azokat előre befizető tagállamoknak a fizetési felhívás megküldését követő 90 napon belül újra fel kell tölteniük;

b) az e bekezdés a) pontjában említett esetben a művelethez a 25. cikk (1) bekezdése alapján fizetendő hozzájárulást azon tagállamoknak, amelyek azt nem fizették be előre, az adott fizetési felhívásnak az ügyvezető általi elküldését követő öt napon belül, az érintett tagállamok jóváhagyását követően kell befizetniük.

(7) A műveleti parancsnok a rendelkezésére bocsátott összegekre kötelezettségeket vállalhat és azokra kifizetést teljesíthet, többek közt a 34. cikk (3) bekezdésének értelmében.

(8) Bármely tagállam visszaléphet az általa választott lehetőségtől úgy, hogy erről az ügyvezetőt legalább három hónappal előre értesíti.

(9) Az előfinanszírozási összegekből származó kamatokat évente arányosan jóvá kell írni a hozzájárulásukat előre befizető tagállamoknak, azok összegét hozzáadva előzetes előirányzataikhoz. Ezen összegekről a tagállamok az éves költségvetés-jóváhagyási folyamat során tájékoztatást kapnak.

27. cikk

Az előfinanszírozás visszatérítése

(1) Azon tagállam, harmadik állam, illetve adott esetben nemzetközi szervezet, amely a Tanácstól felhatalmazást kapott valamely művelet közös költségei egy részének az előfinanszírozására, a szükséges igazoló dokumentumokat tartalmazó és az ügyvezetőnek az érintett művelet befejezését követően legkésőbb két hónappal megküldött kérelem útján visszatérítést kaphat az Athenától.

(2) A visszatérítés iránti kérelmek csak akkor teljesíthetőek, amennyiben azokat az ügyvezető és – ha még hivatalban van – a műveleti parancsnok jóváhagyta.

(3) Amennyiben a hozzájáruló állam által benyújtott visszatérítés iránti kérelmet jóváhagyják, úgy az érintett összeg levonható az ügyvezető által ezen államnak címzett, a következő hozzájárulás befizetésére vonatkozó felhívás összegéből.

(4) Amennyiben a kérelem jóváhagyásának időpontjában nem várható hozzájárulás befizetésére vonatkozó felhívás vagy a jóváhagyott visszatérítés iránti kérelem összege meghaladja a várható hozzájárulást, az ügyvezető – az Athena készpénzállományának és az érintett művelet közös költségei finanszírozási szükségleteinek figyelembevételével – intézkedik a visszatérítendő összeg harminc napon belül történő kifizetéséről.

(5) Az e határozat szerinti visszatérítés a művelet törlése esetén is esedékes.

(6) A visszatérítés összegének tartalmaznia kell az előfinanszírozás keretében befizetett összegen keletkezett kamatot is.

28. cikk

A közös költségek közé nem tartozó kiadásoknak az Athena általi kezelése

(1) A különbizottság az ügyvezető – akit a műveleti parancsnok támogat – vagy valamely tagállam javaslatára úgy határozhat, hogy a valamely művelettel összefüggő egyes kiadások (a továbbiakban: a nemzeti szinten viselt költségek) adminisztratív igazgatásával az Athenát bízza meg, miközben az egyes tagállamok továbbra is viselik a rájuk háruló költségeket.

(2) A különbizottság határozatában felhatalmazhatja a műveleti parancsnokot arra, hogy a műveletekben részt vevő tagállamok vagy – adott esetben – harmadik felek nevében szerződéseket kössön a nemzeti szinten viselt költségekként finanszírozandó szolgáltatások és árucikkek beszerzésére.

(3) A különbizottság határozatában megállapítja a nemzeti szinten viselt költségek előfinanszírozásának a részletes szabályait.

(4) Az Athena elszámolást vezet azokról a nemzeti szinten viselt költségekről, amelyeket rábíznak, és amelyek az egyes tagállamokra és – adott esetben – harmadik felekre hárulnak. Az Athena a tagállamok mindegyikének és – adott esetben – az említett harmadik feleknek havi rendszerességgel kimutatást küld a rájuk háruló, az előző hónap folyamán általuk vagy személyzetük által eszközölt kiadásokról, és felhív az e kiadások kiegyenlítéséhez szükséges pénzeszközök befizetésére. A tagállamok és – adott esetben – az említett harmadik felek a pénzeszközök befizetésére vonatkozó felhívás megküldését követő harminc napon belül átutalják az Athenának a szükséges pénzeszközöket.

29. cikk

A közös költségek közé nem tartozó előfinanszírozás és kiadások Athena általi kezelése a bevetési erők műveleti helyszínre való előzetes telepítésének megkönnyítése céljából

Amennyiben a művelet különleges körülményei azt szükségessé teszik, a különbizottság az ügyvezető – akit a műveleti parancsnok támogat – vagy valamely tagállam javaslatára úgy határozhat, hogy a valamely művelettel összefüggő egyes kiadások előfinanszírozásával és adminisztratív igazgatásával az Athenát bízza meg – miközben az egyes tagállamok továbbra is viselik a rájuk háruló költségeket – annak érdekében, hogy megkönnyítse a bevetési erőknek a műveleti helyszínre történő előzetes telepítését, mielőtt az érintett tagállamok megerősítenék részvételüket. E költségek igazgatását a meglévő eszközökből és forrásokból kell biztosítani, és a kezdeti értékük nem haladhatja meg a referenciaösszeg 20 %-át. Ez esetben a különbizottság határozatában kifejti az előfinanszírozásnak, valamint az előfinanszírozott költségek jövőbeli résztvevő tagállamok és harmadik felek általi visszatérítésének módozatait.

30. cikk

Harmadik felek pénzügyi hozzájárulásainak az Athena általi kezelése

(1) A művelet jogi hátterének vonatkozó rendelkezéseivel összhangban és a Politikai és Biztonsági Bizottságnak arra vonatkozó határozata nyomán, hogy elfogadja valamely projektnek a műveleten keresztül vagy a művelet költségeihez harmadik fél vagy valamely tagállam által nyújtott pénzügyi hozzájáruláson keresztül történő végrehajtását vagy igazgatását, a különbizottság engedélyezheti, hogy az említett projekt finanszírozásának vagy az említett pénzügyi hozzájárulásnak az adminisztratív igazgatásával az Athenát bízzák meg a meglévő eszközök és források keretein belül. Ezek között szerepelhetnek az Unió által finanszírozott projektek is.

(2) A hozzájárulás igazgatásával kapcsolatosan felmerülő költségeket maga a hozzájárulás fedezi. A különbizottság dönthet úgy, hogy a hozzájáruláshoz és a művelet aktív szakaszához kapcsolódó bizonyos költségek eseti alapon közös költségként elszámolhatók legyenek.

(3) A hozzájárulásoknak valamely harmadik fél, az Unió vagy valamely tagállam általi kezelése céljából az ügyvezető a különbizottság jóváhagyását követően tárgyalásokat folytat a harmadik féllel, az Unióval vagy a tagállammal olyan ad hoc igazgatási megállapodás megkötése és aláírása érdekében, amelyben meghatározásra kerül a hozzájárulás célja, a hozzájárulásból finanszírozandó költségek és a hozzájárulás kezelésének módozatai, ideértve a műveleti parancsnok különbizottsággal szembeni elszámolási kötelezettségét. Az ügyvezető biztosítja, hogy a hozzájárulás igazgatása során tiszteletben tartsák az ad hoc megállapodást, és – közvetlenül vagy a műveleti parancsnok közvetítésével –az érintett hozzájáruló rendelkezésére bocsát a hozzájárulás igazgatásával kapcsolatos minden lényeges információt.

31. cikk

Késedelmi kamat

(1) Amennyiben valamely állam nem teljesíti a pénzügyi kötelezettségeit, a 966/2012/EU, Euratom európai parlamenti és tanácsi rendelet (4) 78. cikkében vagy az ennek helyébe lépő bármely egyéb rendeletben meghatározott, a késedelmi kamatra vonatkozó uniós szabályokat kell értelemszerűen alkalmazni a hozzájárulásoknak az uniós költségvetésbe történő befizetésével kapcsolatban.

(2) Ha a fizetési késedelem nem haladja meg a húsz napot, nem lehet kamatot felszámítani. Ha a fizetési késedelem meghaladja a húsz napot, a kamatot a késedelem teljes időtartamára fel kell számítani.

8. FEJEZET

A KIADÁSOK VÉGREHAJTÁSA

32. cikk

Alapelvek

(1) Az Athena előirányzatait a hatékony és eredményes pénzgazdálkodás elvei szerint, azaz a gazdaságosság, a hatékonyság és az eredményesség elvével összhangban kell felhasználni.

(2) Az engedélyezésre jogosult tisztviselők felelnek az Athena bevételeinek és kiadásainak a hatékony és eredményes pénzgazdálkodás elveivel összhangban történő végrehajtásáért, valamint azok jogszerűségének és szabályszerűségének biztosításáért. A kiadások végrehajtásához az engedélyezésre jogosult tisztviselők költségvetési kötelezettségeket és jogi kötelezettségeket vállalnak, validálják a kiadásokat és engedélyezik a kifizetéseket, valamint előkészítik az előirányzatok végrehajtását. Az engedélyezésre jogosult tisztviselő határozat útján átruházhatja feladatkörét, amely határozatban a következőket kell meghatározni:

a) az ilyen felhatalmazás tekintetében megfelelő szintű személyzet;

b) az átruházott hatáskörök terjedelme;

c) az érintettek számára a hatásköreik továbbruházására nyitva álló lehetőség terjedelme.

(3) Az előirányzatok végrehajtása az engedélyezésre jogosult tisztviselő és a számvitelért felelős tisztviselő feladatai szétválasztásának elve szerint történik. Az engedélyezésre jogosult tisztviselő és a számvitelért felelős tisztviselő feladatköre egymással kölcsönösen összeférhetetlen. Az Athena által kezelt pénzeszközökből történő kifizetésekhez egy engedélyezésre jogosult tisztviselő és egy számvitelért felelős tisztviselő együttes aláírása szükséges.

(4) E határozat sérelme nélkül, amennyiben a közös kiadások végrehajtását valamely tagállamra, uniós intézményre, illetve – adott esetben – nemzetközi szervezetre bízzák, úgy ezek a saját kiadásaik végrehajtására vonatkozó szabályokat alkalmazzák. Amennyiben az ügyvezető közvetlenül hajt végre kiadásokat, tiszteletben kell tartania az Unió általános költségvetése „Tanács” szakaszának végrehajtására alkalmazandó szabályokat.

(5) Mindazonáltal az ügyvezető az elnökségen keresztül a közös kiadások végrehajtására vonatkozó szabályokat illetően javaslattal élhet a Tanács vagy a különbizottság felé.

(6) A különbizottság a (4) bekezdésben megállapított rendelkezésektől eltérő szabályokat is elfogadhat a közös kiadások végrehajtására vonatkozóan.

33. cikk

A műveletek előkészítésekor vagy azokkal kapcsolatban felmerülő, illetve konkrét művelethez közvetlenül kapcsolódó közös költségek

A műveletek előkészítésekor vagy azokkal kapcsolatban felmerülő, illetve valamely konkrét művelethez közvetlenül nem kapcsolódó közös költségek fedezésére szolgáló kiadások tekintetében az engedélyezésre jogosult tisztviselő feladatait az ügyvezető látja el.

34. cikk

Közös működési költségek

(1) A műveleti parancsnok látja el az engedélyezésre jogosult tisztviselő feladatait az általa vezetett műveletek közös működési költségeinek fedezésére szolgáló kiadások tekintetében. Mindazonáltal az ügyvezető látja el az engedélyezésre jogosult tisztviselő feladatait az egy adott művelet előkészítési szakaszában felmerülő és az Athena által közvetlenül végrehajtott, illetve a művelethez annak aktív szakasza lezárulását követően kapcsolódó közös működési költségek fedezésére szolgáló kiadások tekintetében.

(2) Az ügyvezető kérésre átutalja a műveleti parancsnoknak a műveletek kiadásainak végrehajtásához szükséges összegeket; az átutalás az Athena bankszámlájáról az Athena nevében megnyitott, a műveleti parancsnok által megadott bankszámlára történik.

(3) A 18. cikk (5) bekezdésétől eltérve, a referenciaösszeg elfogadása feljogosítja az ügyvezetőt, illetve a műveleti parancsnokot arra, hogy – amennyiben a Tanács magasabb szintű kötelezettségvállalásokról nem határoz – a referenciaösszegnek a 25. cikk (1) bekezdésében jóváhagyott százalékáig, saját hatáskörükön belül az érintett műveletre vonatkozó kiadásokra kötelezettséget vállaljanak és azokat teljesítsék.

A különbizottság – az ügyvezető vagy a műveleti parancsnok javaslata alapján és figyelembe véve az operatív igényeket és azok sürgősségét – további kiadásokra vonatkozó kötelezettségvállalásokról és adott esetben e kiadások befizetéséről határozhat. A különbizottság határozhat úgy, hogy a kérdést az elnökségen keresztül a Tanács illetékes előkészítő szervei elé terjeszti, kivéve, ha az operatív körülmények mást tesznek szükségessé. Ez az eltérés az érintett művelet költségvetése elfogadásának időpontjától nem alkalmazható.

(4) A művelet költségvetésének elfogadását megelőző időszakban az ügyvezető és a műveleti parancsnok vagy annak képviselője – mindegyikük az őt érintő ügyekben – minden hónapban jelentést tesz a különbizottságnak az említett művelet vonatkozásában közös költségként elszámolható kiadásokról. Az ügyvezető, a műveleti parancsnok vagy valamely tagállam javaslata alapján a különbizottság iránymutatásokat bocsáthat ki a kiadások ezen időszak folyamán történő végrehajtásáról.

(5) A 18. cikk (5) bekezdésétől eltérve, uniós katonai műveletekben részt vevő személyek életét közvetlenül fenyegető veszély esetén, az adott művelet műveleti parancsnoka a költségvetésbe beépített előirányzatok túllépésével is végrehajthatja az e személyek életének megóvása érdekében szükséges kiadásokat. Erről a lehető leghamarabb tájékoztatnia kell az ügyvezetőt és a különbizottságot. Ilyen esetben az ügyvezető – a műveleti parancsnokkal egyeztetve – javaslatot tesz e váratlan kiadások finanszírozásához szükséges átcsoportosításokra. Amennyiben átcsoportosítás útján nem biztosítható e kiadások megfelelő finanszírozása, az ügyvezető a költségvetés módosítására tesz javaslatot.

9. FEJEZET

A KÖZÖSEN FINANSZÍROZOTT FELSZERELÉSEK ÉS INFRASTRUKTÚRA VÉGSŐ RENDELTETÉSE

35. cikk

Felszerelések és infrastruktúra

(1) Az ügyvezető javaslatot tesz a különbizottságnak minden művelet felszereléseinek és egyéb eszközeinek értékcsökkenési rátájára vonatkozóan. A műveleti parancsnok ettől különböző értékcsökkenési rátát alkalmazhat, ha a műveleti körülmények ezt szükségessé teszik és a különbizottság azt jóváhagyja.

(2) A műveleti parancsnok – az általa vezetett művelet befejezésének céljából – javaslatot tesz a különbizottságnak az e művelethez közösen finanszírozott felszerelések és infrastruktúra végső rendeltetésére.

(3) Az ügyvezető végzi a művelet aktív szakaszának lezárulását követően megmaradó felszerelések és infrastruktúra kezelését, szükség esetén végső rendeletetésük megállapítása céljából.

(4) A közösen finanszírozott felszerelések és infrastruktúra végső rendeltetését – a működési szükségletek és a pénzügyi kritériumok figyelembevétele mellett – a különbizottság hagyja jóvá. A végső rendeltetések a következők lehetnek:

a) infrastruktúra esetén az Athenán keresztül a fogadó ország, valamely tagállam vagy harmadik fél számára történő értékesítés vagy átengedés;

b) felszerelések esetén az Athenán keresztül valamely tagállam, a fogadó ország vagy egy harmadik fél számára történő értékesítés, vagy az Athena, valamely tagállam vagy harmadik fél által való tárolás és megőrzés további műveletekben való felhasználásuk céljából.

(5) A felszereléseket és az infrastruktúrát piaci értéken, illetve amennyiben a piaci érték nem határozható meg, méltányos és ésszerű áron, a konkrét helyi feltételek figyelembevételével kell értékesíteni.

(6) A fogadó ország vagy harmadik fél számára történő értékesítésnek vagy átengedésnek összhangban kell lennie a hatályos biztonsági előírásokkal.

(7) Amennyiben döntés születik arról, hogy a művelethez közösen finanszírozott felszereléseket az Athena őrzi meg, a hozzájáruló tagállamok a többi részt vevő tagállamtól pénzügyi ellentételezést kérhetnek. A részt vevő tagállamok mindegyikének képviselőiből álló különbizottság az ügyvezető javaslata alapján meghozza a megfelelő határozatokat.

10. FEJEZET

ELSZÁMOLÁS ÉS LELTÁR

36. cikk

A közös működési költségek elszámolása

A műveleti parancsnok elszámolást vezet az Athenától kapott átutalásokról,a lekötött kiadásokról, a teljesített kifizetésekről és a befolyt bevételekről, ezenkívül leltárt vezet az Athena költségvetéséből finanszírozott és a műveleti parancsnok által vezetett művelethez használt ingóságokról.

37. cikk

Összevont éves beszámoló

(1) A számvitelért felelős tisztviselő elszámolást vezet a fizetési felhívások nyomán befizetett hozzájárulásokról és a teljesített átutalásokról. A számvitelért felelős tisztviselő ezenkívül elszámolást vezet a műveletek előkészítésekor vagy azokkal kapcsolatban felmerülő közös költségekről, valamint az ügyvezető közvetlen felelőssége alatt végrehajtott működési kiadásokról és befolyt bevételekről.

(2) A számvitelért felelős tisztviselő elkészíti az Athena bevételeire és kiadásaira vonatkozó összevont éves beszámolót. A műveleti parancsnokok megküldik a számvitelért felelős tisztviselő részére az általuk lekötött kiadásokra, az általuk teljesített kifizetésekre és a befolyt bevételekre vonatkozó elszámolásukat.

11. FEJEZET

AZ ELSZÁMOLÁSOK ELLENŐRZÉSE ÉS BENYÚJTÁSA

38. cikk

Rendszeres jelentéstétel a különbizottságnak

Az ügyvezető háromhavonta jelentést nyújt be a különbizottságnak a bevételek és a kiadások végrehajtásáról a pénzügyi év kezdete óta eltelt időszak vonatkozásában. E célból minden műveleti parancsnok az ügyvezető rendelkezésére bocsátja az általa vezetett művelet közös működési költségeivel összefüggő kiadásokról szóló jelentését.

39. cikk

Az ellenőrzés gyakorlásának feltételei

(1) Az Athena bevételeinek és kiadásainak ellenőrzésével megbízott személyeknek feladataik végrehajtását megelőzően meg kell kapniuk a Tanács minősített adataihoz való hozzáférést biztosító, legalább „SECRET UE/EU SECRET” szintű tanúsítványt, vagy adott esetben valamely tagállam vagy a NATO ezzel egyenértékű tanúsítványát. E személyek az adott információra vagy adatra vonatkozó szabályoknak megfelelően tiszteletben tartják az ellenőrzési tevékenységük során tudomásukra jutott információk bizalmas jellegét és az ilyen adatok védelmét.

(2) Az Athena bevételeinek és kiadásainak ellenőrzésével megbízott személyek késedelem és előzetes értesítés nélkül hozzáférhetnek a dokumentumokhoz, valamint az ezen ellenőrzés tárgyát képező bevételekhez és kiadásokhoz kapcsolódó valamennyi adathordozó tartalmához, továbbá beléphetnek az e dokumentumok és adathordozók megőrzésére szolgáló helyiségekbe. Az említett személyek másolatokat is készíthetnek. Az Athena bevételeinek és kiadásainak végrehajtásában részt vevő személyek megadják a szükséges segítséget az ügyvezetőnek, valamint az e bevételek és kiadások ellenőrzésével megbízott személyeknek feladataik ellátásához.

40. cikk

Az elszámolások külső ellenőrzése

(1) Amennyiben az Athena kiadásainak végrehajtásával valamely tagállamot, uniós intézményt vagy nemzetközi szervezetet bíznak meg, azok a saját kiadásaik ellenőrzésére vonatkozó szabályokat alkalmazzák.

(2) Az ügyvezető vagy az általa kinevezett személyek azonban bármikor elvégezhetik az Athena részéről a műveletek előkészítésekor vagy az azokkal kapcsolatban felmerülő közös költségeknek, illetve a műveletek közös működési költségeinek az ellenőrzését. Ezenkívül az ügyvezető vagy valamely tagállam javaslata alapján a különbizottság bármikor külső ellenőröket jelölhet ki, megállapítva azok feladatkörét és foglalkoztatási feltételeit.

(3) A külső ellenőrzések céljából egy hattagú ellenőri testületet kell létrehozni. A különbizottság a tagokat a tagállamok által javasolt jelöltek közül, hároméves, egyszer megújítható időszakra nevezi ki. A különbizottság legfeljebb hat hónappal meghosszabbíthatja a tagok megbízatását.

A jelölteknek valamely tagállam legmagasabb szintű nemzeti pénzügyi ellenőrző szervének tagjai közül kell kikerülniük, vagy e szervnek kell ajánlania őket, és megfelelő biztonsági és függetlenségi garanciát kell nyújtaniuk. Rendelkezésre kell állniuk abból a célból, hogy szükség szerint az Athena nevében feladatokat hajtsanak végre. E feladatok ellátása során:

a) az ellenőri testület tagjai fizetésüket továbbra is a származási ellenőrző szervüktől kapják, az Athena pedig viseli kiküldetési költségeiket az Unió megfelelő fizetési fokozatú tisztviselőire alkalmazandó rendelkezésekkel összhangban;

b) a tagok kizárólag a különbizottságtól kérhetnek és kaphatnak utasításokat; ellenőrzési megbízatásuk keretein belül az ellenőri testület és annak tagjai teljes függetlenséget élveznek, továbbá kizárólagos felelősséget viselnek a külső ellenőrzés végrehajtásáért;

c) a tagok feladataikról csak a különbizottságnak jelentenek;

d) a tagoknak a pénzügyi év folyamán, valamint utólagosan, helyszíni ellenőrzések révén és az igazoló dokumentumok alapján ellenőrizniük kell, hogy az Athena által finanszírozott vagy előfinanszírozott kiadások végrehajtása a hatályos jogszabályok betartásával, valamint a hatékony és eredményes pénzgazdálkodás – azaz a gazdaságosság, a hatékonyság és az eredményesség – elveivel összhangban történt-e, továbbá, hogy a belső ellenőrzés megfelelő-e.

Az ellenőri testület saját tagjai közül megválasztja elnökét, vagy meghosszabbítja az elnök megbízatását. A testület a tagjai által folytatott ellenőrzésekre vonatkozóan a legmagasabb szintű nemzetközi előírásoknak megfelelő szabályokat fogad el. Az ellenőri testület jóváhagyja a tagjai által elkészített ellenőrzési jelentéseket, majd megküldi azokat az ügyvezetőnek és a különbizottságnak.

(4) A különbizottság eseti alapon és különös megfontolások alapján egyéb külső szervek igénybevételéről is határozhat.

(5) Az Athena nevében eljáró ellenőrök által végzett ellenőrzések költségei az Athenát terhelő közös költségnek minősülnek.

41. cikk

Az elszámolások belső ellenőrzése

(1) Az ügyvezető javaslata alapján és a különbizottság tájékoztatása után a Tanács főtitkára kinevezi az Athena-mechanizmus belső ellenőrét és legalább egy helyettes belső ellenőrt négy évre, amely kinevezés – meghosszabbítással együtt – legfeljebb összesen nyolcéves időszakra szólhat; a belső ellenőröknek rendelkezniük kell a szükséges szakmai képesítéssel, továbbá megfelelő biztonsági és függetlenségi garanciát kell nyújtaniuk. A belső ellenőr nem lehet sem engedélyezésre jogosult tisztviselő, sem számvitelért felelős tisztviselő, és nem vehet részt a pénzügyi kimutatások elkészítésében.

(2) A belső ellenőr jelentést tesz az ügyvezetőnek a kockázatkezelésre vonatkozóan az igazgatási és az ellenőrzési rendszerek minőségéről szóló független vélemények kibocsátása, továbbá a műveletek belső ellenőrzésének javítására, valamint a hatékony és eredményes pénzgazdálkodás előmozdítására vonatkozó ajánlások kibocsátása útján. A belső ellenőr felelős különösen a belső igazgatási rendszerek alkalmasságának és eredményességének értékeléséért, valamint az egyes szervezeti egységek által a szakpolitikák és a célkitűzések végrehajtásában nyújtott teljesítménynek a kapcsolódó kockázat figyelembevételével történő felméréséért.

(3) A belső ellenőr az Athena bevételeinek összegyűjtésében vagy az Athena révén finanszírozott kiadások végrehajtásában részt vevő valamennyi szervezeti egység tekintetében ellátja feladatát.

(4) A belső ellenőr a pénzügyi év során szükség szerint egy vagy több ellenőrzést végez. Megállapításairól és ajánlásairól jelentést tesz az ügyvezetőnek és tájékoztatja a műveleti parancsnokot. A műveleti parancsnok és az ügyvezető gondoskodik az ellenőrzések eredményeképpen megfogalmazott ajánlásoknak megfelelő fellépésről.

(5) Az ügyvezető éves belső ellenőrzési jelentést nyújt be a különbizottságnak, amely tartalmazza az elvégzett belső ellenőrzések számát és típusát, a megtett észrevételeket, a megfogalmazott ajánlásokat és az ajánlások alapján hozott intézkedéseket.

(6) Ezen túlmenően minden műveleti parancsnok a belső ellenőr részére teljes hozzáférést biztosít az általa vezetett művelethez. A belső ellenőr ellenőrzi a pénzügyi és költségvetési rendszerek és eljárások megfelelő működését, és biztosítja, hogy szilárd és hatékony belső ellenőrzési rendszerek működjenek.

(7) A belső ellenőr munkáját és jelentéseit az ellenőri testület rendelkezésére bocsátják az összes igazoló dokumentummal együtt.

42. cikk

A elszámolások évenkénti benyújtása és lezárása

(1) Valamennyi műveleti parancsnok – a pénzügyi évet követő év március 31-ig, vagy az általa vezetett művelet végét követő négy hónapon belül, attól függően, hogy melyik következik be előbb – az Athena számvitelért felelős tisztviselőjének rendelkezésére bocsátja a közös költségekre vonatkozó éves elszámolás, a 28. cikk szerinti kiadásokra vonatkozó éves elszámolás és az éves tevékenységi jelentés elkészítéséhez szükséges információkat.

(2) Az ügyvezető – a számvitelért felelős tisztviselő és az egyes műveleti parancsnokok segítségével – a pénzügyi évet követő év május 15-éig elkészíti és benyújtja a különbizottság és az ellenőri testület számára a pénzügyi kimutatásokat és az éves tevékenységi jelentést.

(3) A pénzügyi kimutatások benyújtását követő nyolc héten belül az ellenőri testület az ellenőrzési záradékot, az ügyvezető pedig – a számvitelért felelős tisztviselő és az egyes műveleti parancsnokok támogatásával – az Athena ellenőrzött pénzügyi kimutatásait a különbizottság rendelkezésére bocsátja.

(4) A pénzügyi évet követő év szeptember 30-ig az ellenőri testület az ellenőrzési jelentést a különbizottság rendelkezésére bocsátja, amely – az ügyvezető, a számvitelért felelős tisztviselő és a műveleti parancsnokok mindegyikének mentesítése érdekében – megvizsgálja a szóban forgó ellenőrzési jelentést, ellenőrzési záradékot és pénzügyi kimutatásokat.

(5) A 966/2012/EU, Euratom rendelettel, vagy az ennek helyébe lépő bármely egyéb rendelettel összhangban a számvitelért felelős tisztviselő, a műveleti parancsnokok és adott esetben az ügyvezető – mindegyik a saját szintjén – a megfelelő mentesítés megadásának időpontjától számított öt évig megőrzik az összes elszámolást, leltárt és kapcsolódó dokumentumot. Minden művelet befejeződésekor a műveleti parancsnok gondoskodik arról, hogy az összes elszámolást és leltárt továbbítsák a számvitelért felelős tisztviselőnek.

(6) A különbizottság határoz arról, hogy – költségvetés-módosítás útján – azon pénzügyi év költségvetési eredményének az egyenlegét, amely tekintetében az elszámolások jóváhagyása megtörtént, a következő pénzügyi évre vonatkozó költségvetésbe a körülményektől függően bevételként vagy kiadásként beépítse-e. A különbizottság mindazonáltal határozhat úgy is, hogy – az ellenőri testület által készített ellenőrzési záradék kézhezvételét követően – beépíti az említett költségvetési eredmény egyenlegét.

(7) A pénzügyi év költségvetési eredmény egyenlegének azon részét, amely a műveletek előkészítésekor vagy azokkal kapcsolatban felmerülő közös költségek fedezésére szolgáló előirányzatok végrehajtásából származik, a részt vevő tagállamok következő hozzájárulásaiba kell beszámítani.

(8) A költségvetési eredmény egyenlegének azon részét, amely egy adott művelet közös működési költségeinek fedezésére szolgáló előirányzatok végrehajtásából származik, az e művelethez hozzájáruló tagállamok következő hozzájárulásaiba kell beszámítani.

(9) Amennyiben a visszatérítés nem teljesíthető az Athena számára esedékes hozzájárulásokból történő levonással, a költségvetési eredmény egyenlegét a visszatérítés évében érvényes GNI-kulcs szerint vissza kell fizetni az érintett tagállamoknak.

(10) Az egy adott műveletben részt vevő összes tagállam minden év március 31-ig tájékoztatást nyújthat az ügyvezetőnek – adott esetben a műveleti parancsnokon keresztül – az előző pénzügyi évben a művelettel összefüggésben felmerült többletköltségeiről. Ezt a tájékoztatást a fő kiadási tételek szerinti bontásban kell megadni. Az ügyvezető összesíti ezeket a tájékoztatásokat annak érdekében, hogy a különbizottság számára áttekintést adjon a művelet többletköltségeiről.

43. cikk

A műveletek elszámolásának lezárása

(1) Miután egy adott műveletet véget ért, az ügyvezető vagy valamely tagállam javaslatára a különbizottság úgy határozhat, hogy az ügyvezetőnek – a számvitelért felelős tisztviselő és a műveleti parancsnok támogatásával – be kell nyújtania a különbizottság számára az e műveletre vonatkozó, legalább a művelet végrehajtása és – amennyiben lehetséges – annak lezárása időpontjáig terjedő időszakot átfogó pénzügyi kimutatásokat. Az ügyvezetőnek adott határidő a művelet végrehajtásának időpontjától számítva nem lehet kevesebb négy hónapnál.

(2) Amennyiben az érintett művelet lezárásával összefüggő bevételek és kiadások a megadott határidőn belül nem jeleníthetők meg a pénzügyi kimutatásokban, úgy ezeket az Athenára vonatkozó pénzügyi kimutatásokban kell feltüntetni, vizsgálatukat pedig a különbizottságnak a 42. cikkben előirányzott eljárás keretében kell elvégeznie.

(3) A különbizottság az ellenőri testület véleménye alapján hagyja jóvá a műveletre vonatkozóan számára benyújtott pénzügyi kimutatásokat. Az adott művelet vonatkozásában mentesíti az ügyvezetőt, a számvitelért felelős tisztviselőt és a műveleti parancsnokot.

(4) Amennyiben a visszatérítés nem teljesíthető az Athena számára esedékes hozzájárulásokból történő levonással, a költségvetési eredmény egyenlegét a visszatérítés évében érvényes GNI-kulcs szerint vissza kell fizetni az érintett tagállamoknak.

12. FEJEZET

VEGYES RENDELKEZÉSEK

44. cikk

Felelősség

(1) A költségvetés végrehajtásánál felmerülő kötelességszegés, illetve gondatlanság esetén a műveleti parancsnok, az ügyvezető, továbbá a különösen az uniós intézmények vagy a tagállamok által rendelkezésre bocsátott egyéb személyzet fegyelmi és büntetőjogi felelőssége tekintetében irányadó feltételeket a személyzeti szabályzat, illetve a rájuk vonatkozó rendelkezések szabályozzák. Ezenkívül az Athena a saját kezdeményezésére vagy a hozzájáruló államok, illetve a harmadik felek valamelyikének kérésére polgári peres eljárást indíthat a fent említett személyzet tagjaival szemben.

(2) A hozzájáruló államok semmilyen körülmények között nem vonhatják felelősségre az Uniót és a Tanács főtitkárát feladataiknak az ügyvezető, a számvitelért felelős tisztviselő vagy a hozzájuk beosztott személyzet által történő ellátásáért.

(3) A költségvetés végrehajtása keretében megkötött szerződésekből esetlegesen származó szerződéses felelősséget az Athenán keresztül a hozzájáruló államok, illetve a harmadik felek viselik. A szerződéses felelősség tekintetében az adott szerződésekre vonatkozó jog irányadó.

(4) Szerződésen kívüli kötelmi viszony esetén, a műveleti parancsnok által jóváhagyott összetételű válságkezelő struktúra műveleti parancsnoksága, a bevetési erők parancsnoksága, valamint az egységparancsnokságok, illetve az ezek személyzete által a feladataik teljesítése során okozott károkat a tagállamok jogának közös elveivel és a bevetési erőknek a műveleti területen alkalmazandó személyzeti szabályzatával összhangban az Athenán keresztül a hozzájáruló államok, illetve a harmadik felek fedezik.

(5) A hozzájáruló államok semmilyen körülmények között nem vonhatják felelősségre az Uniót, illetve a tagállamokat a költségvetés végrehajtása keretében megkötött szerződések vonatkozásában, illetve a műveleti parancsnok által jóváhagyott összetételű válságkezelő struktúra egységei és szolgálatai, valamint az ezek személyzete által a feladataik teljesítése során okozott károkért.

45. cikk

Biztonság

Az Athena munkájával kapcsolatos minősített információk kezelésére vonatkozóan a 2013/488/EU tanácsi határozat (5), vagy az ennek helyébe lépő bármely egyéb tanácsi határozat alkalmazandó.

46. cikk

A személyes adatok védelme

Az Athena a 45/2001/EK európai parlamenti és tanácsi rendeletben (6) foglalt elvekkel és eljárásokkal összhangban védelmet nyújt az egyéneknek személyes adataik kezelésére vonatkozóan. Ennek érdekében a különbizottság az ügyvezető javaslatára szükség esetén végrehajtási szabályokat fogad el.

47. cikk

Felülvizsgálat és módosítás

E határozatot egészében vagy részben, mellékleteivel együtt szükség esetén bármely tagállam kérésére vagy minden műveletet követően felül kell vizsgálni. A határozatot legalább háromévente felül kell vizsgálni. A felülvizsgálat során be lehet vonni a munka szempontjából hasznos valamennyi szakértőt és különösen az Athena igazgatási szerveit.

48. cikk

Hatályon kívül helyezés

A 2011/871/KKBP határozat hatályát veszti.

49. cikk

Hatálybalépés

Ez a határozat az elfogadásának napján lép hatályba.

Kelt Brüsszelben, 2015. március 27-én. a Tanács részéről az elnök E. RINKĒVIČS

(1) A Tanács 2004/197/KKBP határozata (2004. február 23.) az Európai Unió katonai vagy védelmi vonatkozású műveletei közös költségei finanszírozása igazgatási mechanizmusának létrehozásáról (HL L 63., 2004.2.28., 68. o.).

(2) A Tanács 2011/871/KKBP határozata (2011. december 19.) az Európai Unió katonai vagy védelmi vonatkozású műveletei közös költségei finanszírozása igazgatási mechanizmusának (ATHENA) létrehozásáról (HL L 343., 2011.12.23., 35. o.).

(3) A Tanács 2014/335/EU, Euratom határozata (2014. május 26.) az Európai Unió saját forrásainak rendszeréről (HL L 168., 2014.6.7., 105. o.).

(4) Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(5) A Tanács 2013/488/EU határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).

(6) Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

I. MELLÉKLET A KELETKEZÉSÜK IDŐPONTJÁTÓL FÜGGETLENÜL AZ ATHENA ÁLTAL VISELT KÖZÖS KÖLTSÉGEK Amennyiben a következő közös költségek nem rendelhetők hozzá közvetlenül valamely meghatározott művelethez, a különbizottság dönthet a megfelelő előirányzatoknak az éves költségvetés általános részébe történő beépítéséről. Ezen előirányzatokat lehetőség szerint abba jogcímcsoportba kell beépíteni, amely arra a műveletre vonatkozik, amelyhez azok a leginkább kapcsolódnak. 1. A műveleti parancsnoknál és személyzeténél valamely művelet elszámolásainak a különbizottság számára történő benyújtásával összefüggésben felmerülő kiküldetési költségek. 2. Kártérítések kifizetése, valamint kártérítési igényekből és perekből eredő, az Athenán keresztül fizetendő költségek. 3. A valamely művelet tekintetében közösen beszerzett anyagok tárolásáról szóló határozatok alapján felmerült költségek (amennyiben e költségeket az éves költségvetés általános része tartalmazza, fel kell tüntetni, hogy melyik konkrét művelethez kapcsolódnak). Az éves költségvetés általános része – azon műveletek tekintetében, amelyek finanszírozásához a részt vevő tagállamok hozzájárulnak – szükség esetén további előirányzatokat tartalmaz a következő közös költségekre vonatkozóan: 1. Banki költségek. 2. Ellenőrzési költségek. 3. A II. mellékletben meghatározott, a műveletek előkészítési szakaszára vonatkozó közös költségek. 4. Az Athena számviteli és eszközgazdálkodási rendszerének fejlesztéséhez és fenntartásához kapcsolódó költségek. 5. A 11. cikk szerinti igazgatási megállapodásokhoz és keretszerződésekhez kapcsolódó költségek.

II. MELLÉKLET A MŰVELETEK ELŐKÉSZÍTÉSI SZAKASZÁRA VONATKOZÓ, AZ ATHENA ÁLTAL VISELT KÖZÖS MŰKÖDÉSI KÖLTSÉGEK A valamely konkrét uniós katonai művelet céljából a katonai és a polgári személyzet által végzett felderítő küldetések és előkészületek (különösen a tényfeltáró küldetések és a felderítések) során felmerülő többletköltségek: szállítás, szállás, a műveleti kommunikációs eszközök használata, a misszió végrehajtásához szükséges helyi polgári személyzet (tolmácsok, sofőrök stb.) felvétele. Egészségügyi szolgáltatások: a valamely konkrét uniós katonai művelet céljából a katonai és a polgári személyzet által végzett felderítő küldetésekben és előkészületekben részt vevő személyek sürgősségi egészségügyi evakuálásának (Medevac) költségei, amennyiben az orvosi kezelés a műveleti területen nem biztosítható.

III. MELLÉKLET A. RÉSZ A MINDEN ESETBEN AZ ATHENA ÁLTAL VISELT, A MŰVELETEK AKTÍV SZAKASZÁRA VONATKOZÓ KÖZÖS MŰKÖDÉSI KÖLTSÉGEK Az Unió minden katonai művelete tekintetében közös műveleti költségként az Athena viseli a művelethez szükséges, az alábbiakban meghatározott többletköltségeket: 1. Az Unió által vezetett műveletek (telepíthető, illetve helyhez kötött) parancsnokságainak többletköltségei 1.1. Azon parancsnokságok meghatározása, amelyek többletköltségeit közösen finanszírozzák: a) Parancsnokság: a parancsnokság, a műveleti tervben (OPLAN) jóváhagyott parancsnoki és szolgálati elemek. b) Műveleti parancsnokság: a műveleti parancsnok állandó, a műveleti területen kívüli parancsnoksága, amely az Unió bevetési erőinek felállításáért, megindításáért, bevetési képességének fenntartásáért, valamint visszahívásáért felel. A közös költségeknek a műveletek műveleti parancsnokságára vonatkozó meghatározását a Tanács Főtitkárságára, az EKSZ-re és az Athenára is alkalmazni kell, amennyiben ezek közvetlenül az adott művelet tekintetében járnak el. c) Erők parancsnoksága: az Unió bevetési erőinek a műveleti területre telepített parancsnoksága. d) Egységparancsnokság: valamely uniós egységparancsnoknak a művelethez telepített parancsnoksága (vagyis a légierő, a szárazföldi erők, a tengeri haderő vagy a különleges haderők parancsnokáé, akinek a kijelölése a művelet jellegének függvényében szükséges lehet). e) Misszióparancsnokság: valamely uniós műveletnek a műveleti területre telepített parancsnoksága, amely átveszi akár a műveleti parancsnokságnak, akár az erők parancsnokságának néhány vagy összes funkcióját. 1.2. A közösen finanszírozott többletköltségek meghatározása: a) Szállítási költségek: a műveleti területre irányuló és az onnan történő olyan szállítások, melyek célja az erők parancsnokságának és az egységparancsnokságnak a telepítése, fenntartása, illetve hazatelepítése. b) Utazási és szállásköltségek: a műveleti parancsnokság részéről valamely művelethez szükséges hivatalos utazás során felmerült utazási és szállásköltségek; a telepített parancsnokságok személyzete részéről Brüsszelbe és/vagy valamely művelethez kapcsolódó ülésre történő hivatalos utazás során felmerült utazási és szállásköltségek.; c) A parancsnokságnak a műveleti területen belüli szállítási/utazási költségei (a napidíj kivételével): a gépjárművel történő szállítással, az egyéb közlekedési eszközzel történő utazással, valamint a szállítási költségekkel összefüggő kiadások, beleértve a nemzeti erősítések és látogatók utazásait is; a műveleteknél a szokásos mértéket meghaladó üzemanyag-többletköltség; további járművek bérbevétele; az egyes országok által a területükön műveleteket végrehajtó nemzetközi szervezetekre kivetett felelősségbiztosítás költségei. d) Igazgatás: kiegészítő irodai és szállásfelszerelések, szerződéses és közhasznú szolgáltatások, a parancsnokság épületeinek fenntartási költségei. e) Kifejezetten az arra jogosult parancsnokságokon a művelet szükségletei céljából alkalmazott polgári személyzet: a műveletnek a szokásos műveleti követelményeket meghaladó szintű végrehajtásához szükséges – az Unióban dolgozó – polgári személyzet, nemzetközi tanácsadók és a műveleti területen alkalmazott helyi személyzet (beleértve a túlórák kifizetését is). f) Az arra jogosult parancsnokságok közötti, valamint az arra jogosult parancsnokságok és a közvetlenül alárendelt haderők közötti távközlés: kiegészítő távközlési és informatikai felszerelés megvásárlására és használatára irányuló beruházási kiadások, valamint a nyújtott szolgáltatások költségei (modemek, telefonvonalak, műholdas telefonok, kódolt faxkészülékek, biztosított vonalak, internet-hozzáférés, adatátviteli vonalak, helyi hálózatok stb. bérbevétele és fenntartása). g) Laktanyák és szállás/infrastruktúra: szükség esetén a műveleti területen a parancsnokság számára szükséges helyiségek megszerzésére, bérbevételére, illetve helyreállítására vonatkozó kiadások (épületek, óvóhelyek, sátrak bérbevétele). h) A nyilvánosság tájékoztatása: a tájékoztató kampányokkal, valamint a médiának a parancsnoksági szinten történő tájékoztatásával összefüggő költségek, a műveleti parancsnokság által kidolgozott tájékoztatási stratégiával összhangban. i) Reprezentáció és fogadások: reprezentációs költségek; a parancsnokság szintjén felmerülő, valamely művelet végrehajtásához szükséges költségek. 2. A bevetési erők támogatásánál felmerülő összesített többletköltségek Az alábbiakban meghatározott költségek a bevetési erőknek a műveleti helyszínre történő telepítése következtében felmerülő költségeket jelentik: a) A telepítéssel/infrastruktúrával kapcsolatos munkák: azon kiadások, amelyek feltétlenül szükségesek ahhoz, hogy a bevetési erők a maguk összességében teljesíthessék küldetésüket (közösen használt repülőterek, vasutak, kikötők, fő logisztikai utak, beleértve a kirakodási körleteket és az előretolt gyülekezési körleteket; vízellenőrzés, -szivattyúzás, -kezelés, -elosztás és -elvezetés, áram- és vízellátás, földmunkák és őrzés-védelem, raktárak [főleg üzemanyag és lőszer számára], logisztikai gyülekezési körletek; a közösen finanszírozott infrastruktúra technikai támogatása). b) Azonosító jelzések: különleges azonosító jelek, „Európai Unió” jelzésű személyazonosító igazolványok, jelvények, érmék, az Unió színeit megjelenítő zászlók, illetve a bevetési erők vagy a parancsnokság más azonosító jelzése (a ruházat, a fejfedő és az egyenruha kivételével). c) Egészségügyi szolgáltatások és létesítmények: sürgősségi egészségügyi evakuálás (Medevac). 2. és 3. funkciójú szolgáltatások és létesítmények a műveleti helyszín műveleti elemeinek szintjén, így például a műveleti tervben (OPLAN) jóváhagyott, repülőtér és kirakodási kikötő típusú helyszínek szintjén. d) Információszerzés: a műveleti tervben (OPLAN) jóváhagyott, a hírszerzésnek készített műholdfelvételek, amennyiben finanszírozásuk az Európai Unió Műholdközpontjának (EUMK) költségvetésében rendelkezésre álló pénzeszközökkel nem biztosítható. 3. Valamely uniós irányítású művelethez biztosított közös NATO-eszközöknek és kapacitásoknak az Unió általi igénybevételéből származó többletköltségek. Valamely uniós irányítású művelethez biztosított közös NATO-eszközöknek és -kapacitásoknak a rendelkezésre bocsátásáról, nyomon követéséről, visszaszolgáltatásáról vagy visszahívásáról szóló, az Unió és a NATO közötti egyezményeknek az Unió valamely katonai művelete tekintetében történő alkalmazásából származó, az Uniót terhelő költségek. A NATO részéről az Unió javára történő visszatérítések. 4. A 11. cikkben említett megállapodás értelmében valamely tagállam, uniós intézmény, harmadik állam vagy nemzetközi szervezet által uniós irányítású művelet során biztosított, a közös költségek listáján szereplő áruk, szolgáltatások vagy tevékenységek címén az Uniót terhelő többletköltségek. Valamely állam, uniós intézmény vagy nemzetközi szervezet által ilyen megállapodás alapján történő visszatérítések. B. RÉSZ A TANÁCS MEGFELELŐ DÖNTÉSE ESETÉN AZ ATHENÁT TERHELŐ, VALAMELY KONKRÉT MŰVELET AKTÍV SZAKASZÁRA VONATKOZÓ KÖZÖS MŰKÖDÉSI KÖLTSÉGEK Szállítási költségek: a műveleti területre irányuló és az onnan történő olyan szállítások, amelyek célja a művelethez szükséges bevetési erők telepítése, bevethetőségük fenntartása, illetve hazatelepítésük. Többnemzetiségű alkalmi kötelék parancsnoksága: a műveleti helyszínen felvonultatott uniós alkalmi kötelék parancsnoksága. C. RÉSZ A MŰVELETI PARANCSNOK KÉRÉSÉRE ÉS A KÜLÖNBIZOTTSÁG JÓVÁHAGYÁSA ALAPJÁN AZ ATHENA ÁLTAL FINANSZÍROZANDÓ KÖZÖS MŰKÖDÉSI KÖLTSÉGEK a) Laktanyák és szállás/infrastruktúra: a műveleti területen a helyiségek (épületek, óvóhelyek, sátrak) megszerzésére, bérbevételére, illetve helyreállítására vonatkozó kiadások, amennyiben ez a művelethez telepített bevetési erők számára szükséges. b) Feltétlenül szükséges kiegészítő felszerelések: a művelet végrehajtásához előre nem látható módon szükségessé vált különleges felszereléseknek a művelet folyamán történő bérbevétele vagy beszerzése, amennyiben a művelet befejezésekor nem kerül sor a beszerzett felszerelések hazatelepítésére. c) Egészségügyi szolgáltatások és létesítmények: az A. részben említetteken kívüli 2. funkciójú szolgáltatások és helyiségek a műveleti helyszínen. d) Információszerzés: információszerzés (műholdfelvételek; hadszíntéri felderítés, felderítés és légtérellenőrzés (ISR), ideértve a földfelszín légi felderítését (AGSR) is; humán hírszerzés). e) Egyéb kritikus műveleti helyszíni kapacitások: a művelethez esetlegesen szükséges aknamentesítés, valamint vegyi, biológiai, radiológiai és nukleáris (CBRN) védelem; a műveleti helyszínen összegyűjtött fegyverek és lőszerek tárolása és megsemmisítése.